Diari Oficial de la Generalitat Valenciana


Sumari del DOGV 4542, del 11-07-2003 (2003/7888)

Informació pública del text resumit de quatre resolucions de la secretaria general de la Conselleria de Justícia i Administracions Públiques, per la qual se n'acorda la inscripció al Registre de Fundacions de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4542

Data del DOGV
:   11-07-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/7888


Data del document
:   19-06-2003

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * registre de documents
    * fundació

Informació pública del text resumit de quatre resolucions de la secretaria general de la Conselleria de Justícia i Administracions Públiques, per la qual se n'acorda la inscripció al Registre de Fundacions de la Comunitat Valenciana. [2003/X7888]
  
Informació pública amb el text resumit de quatre resolucions de la secretària general de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana, de les següents entitats:
  
?Fundació de Drets Humans de la Comunitat Valenciana?, ?Fundació de la Comunitat Valenciana de Teatre, Música i Dansa?, ?Fundació General de la Universitat d'Alacant, Fundació de la Comunitat Valenciana- i ?Fundació Renal Tomás de Osma de la Comunitat Valenciana?.
  
En compliment del que disposa l'article 29.h) de la Llei 8/98, de 9 de desembre de la Generalitat Valenciana, de Fundacions de la Comunitat Valenciana, en què s'establix com a funció específica del Protectorat ?donar publicitat a l'existència i activitats de les fundacions?, s'indica el següent:
  
Primer. Per Resolució de data 20 de maig de 2003, de la secretària general de la Conselleria de Justícia i Administracions Públiques, per la qual es va acordar inscriure en el Registre de Fundacions de la Comunitat Valenciana, la Fundació de Drets Humans de la Comunitat Valenciana, i es va classificar de caràcter cultural. El seu domicili radicarà a València, c/ Sant Vicent Màrtir, 75.
  
En l'article 7 estatutari s'indica com a fins de la Fundació, el següent:
  
a) La defensa i promoció per tot el món, i especialment en l'àrea mediterrània, dels drets humans d'acord amb els valors de la Declaració Universal de Drets Humans i la resta de texts emanats d'esta declaració al si de les Nacions Unides.
  
b) Promoure la creació d'un marc jurídic internacional que permeta el compliment efectiu de la Declaració Universal de Drets Humans.
  
c) Promoure una globalització que tinga en els drets humans el referent permanent, a través de la creació i manteniment d'un Fòrum Mundial de Drets Humans amb seu permanent a la ciutat de València.
  
d) Promoure el compliment dels compromisos que en matèria de drets humans van adquirir els països euromediterranis en la Declaració de Barcelona de 1995, a través de la creació i manteniment d'un Observatori Mediterrani de Drets Humans amb seu permanent a la ciutat de València.
  
e) Denunciar les violacions de drets humans, especialment les produïdes a l'àrea mediterrània, davant de la societat civil, els governs i els organismes judicials competents en matèria de drets humans.
  
f) Promoure el respecte dels drets humans a través del diàleg intercultural i interreligiós.
  
g) Enriquir la vida cultural valenciana per mitjà de la realització de conferències, seminaris, jornades, congressos, etc. Relatius a drets humans.
  
h) Fomentar la participació de les distintes institucions i organitzacions valencianes en l'organització d'actes culturals relatius a drets humans, i fomentar la participació activa dels ciutadans en estos actes.
  
i) Promoure per tot el món el bon nom de la Comunitat Valenciana.
  
Fins del Fòrum Mundial Permanent de Drets Humans o Fòrum Mundial de València:
  
a) El Fòrum Mundial de València se centrarà en la recerca de mecanismes i de compromisos perquè els drets humans emparen totes les persones, tindrà una presència de públic prou reduïda perquè siga operatiu, el seu eix temàtic serà únic (drets humans), intervindran especialistes de prestigi mundial en el tema, donarà cabuda a representants de tots els àmbits socials i culturals, i es desenvoluparà de forma contínua a través dels seus diferents actes (conferències, seminaris, reunions, trobades, etc.).
  
b) El Fòrum Mundial de València evitarà la retòrica improductiva i estarà orientat a generar propostes pragmàtiques, raonables, factibles en el panorama mundial actual, i d'aplicació progressiva per a anar aconseguint el fi perseguit al llarg de les pròximes dècades. Unes propostes que buscaran el consens entre tots els sectors socials, sense deixar ningú exclòs en el procés, perquè els drets humans afecten a tots. Al final de cada any, els promotors faran una avaluació completa dels èxits aconseguits pel Fòrum per tal d'anar optimant-lo per a aconseguir els fins perseguits.
  
c) Des del Fòrum Mundial de València es denunciaran les violacions de drets humans ocorregudes en qualsevol part del món davant de la societat civil, els governs i els organismes competents en drets humans.
  
d) El Fòrum Mundial de València tindrà una estructura modular, concretada, almenys, en les següents seccions:
  
d.1 Econòmica. El seu objectiu serà el de reunir economistes de reconegut prestigi de tot el món perquè elaboren propostes que permeten humanitzar la globalització econòmica, que esta tinga com a finalitat avançar cap a un món sense fam ni misèria per damunt d'objectius exclusius de lucre.
  
d.2 Intercultural. Serà un espai de trobada de cultures, quelcom imprescindible en un món en què, a conseqüència del fenomen de la globalització, les diferents cultures estan obligades a trobar ponts que les unisquen, i acabar amb segles de recels i incomprensió.
  
d.3 Interreligiosa. Potenciarà les relacions interculturals a través del diàleg interreligiós.
  
d.4 Jurídica. Tindrà l'objectiu de reunir a juristes de reconegut prestigi internacional perquè vagen fent propostes tendents a crear el fonament jurídic que permeta que els drets humans protegisquen totes les persones com més prompte millor.
  
d.5 Política. Facilitarà el que els líders de la política mundial vagen aportant estratègies i models de relacions internacionals que permeten avançar en el compliment de la Declaració Universal de Drets Humans.
  
d.6 ONG. Serà un espai en el Fòrum Mundial perquè les organitzacions de drets humans de tots els continents informen sobre la situació d'estos de forma periòdica.
  
e) El Patronat de la Fundació podrà acordar la inclusió de noves seccions en el Fòrum Mundial de València.
  
f) Dels esdeveniments realitzats al si del Fòrum Mundial de València, així com de les conclusions i avanços aconseguits en este, es donarà àmplia informació per tot el món a través dels mitjans de comunicació, i s'informarà específicament les institucions internacionals competents en drets humans.
  
Fins de l'Observatori Mediterrani de Drets Humans
  
a) Denunciar puntualment les violacions dels drets humans en l'espai mediterrani davant de la societat civil, els governs i els organismes competents en drets humans.
  
b) Elaboració d'un informe anual dels drets humans en l'àrea euromediterrània i d'un mapa anual de drets humans que incloga de forma gràfica els resultats de l'informe.
  
c) Reforçar el treball de les estructures i organitzacions ja existents en matèria de drets humans en l'àmbit euromediterrani.
  
d) Analitzar la repercussió que per als drets humans tindrà la creació de l'àrea de lliure comerç euromediterrània, amb especial seguiment del grau de compliment dels compromisos adquirits en matèria de drets humans en la Declaració de Barcelona i en l'article 2 dels acords d'Associació.
  
e) Treballar amb les institucions i organitzacions culturals mediterrànies en la realització d'esdeveniments que fomenten l'aproximació intercultural i interreligiosa en l'àrea mediterrània.
  
f) Dels esdeveniments realitzats al si de l'Observatori Mediterrani de Drets Humans, així com de les conclusions i avanços aconseguits en este, es donarà àmplia informació per tota l'àrea mediterrània a través dels mitjans de comunicació, i s'informarà específicament les institucions competents en drets humans.
  
Els beneficiaris de les activitats de la Fundació seran tots els éssers humans, especialment els ciutadans de la Comunitat Valenciana.
  
La Fundació atorgarà amb criteris d'imparcialitat, no discriminació i objectivitat els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'estos, d'acord amb les bases, normes o regles que establisca a l'efecte.
  
Segon. Per Resolució de data 2 de juny de 2003, de la secretària general de la Conselleria de Justícia i Administracions Públiques, es va inscriure en el Registre de Fundacions de la Comunitat Valenciana, la Fundació de la Comunitat Valenciana de Teatre, Música i Dansa, i es va classificar de caràcter cultural. El seu domicili radicarà a València, plaça d'Amèrica, 6.
  
Segons els seus estatuts la Fundació perseguix els següents fins:
  
A) La Fundació té per objectius:
  
1. Promocionar les arts escèniques a la ciutat de València.
  
2. Acostar el ciutadà a les arts escèniques.
  
3. Realitzar un festival de teatre i dansa anual a la ciutat fora dels circuits tradicionals per atraure el turisme local, nacional i estranger.
  
4. Oferir servici d'assessorament a col·lectius i particulars del sector del teatre, la música i la dansa en l'organització i creació d'esdeveniments a la ciutat.
  
5. Promoure i elaborar el material necessari que servisca de suport a les seues actuacions.
  
6. Establir contactes i col·laboracions amb empreses i associacions nacionals i internacionals relacionades amb la promoció del teatre i la dansa.
  
7. Acostar la Fundació a empreses i altres organismes de la ciutat per a establir convenis de col·laboració.
  
8. Promocionar el teatre valencià a nivell nacional i internacional.
  
9. Fomentar l'ocupació en el sector i donar eixida professional als futurs professionals de les arts escèniques.
  
B) El desenvolupament de l'objecte de la Fundació s'efectuarà a través d'alguna de les següents formes d'actuació:
  
- Festivals, certàmens, concerts i seminaris
  
La Fundació desenvoluparà totes les activitats necessàries per a compliment del seu objecte fundacional. El seu àmbit territorial coincidix amb el terme municipal de la ciutat de València.
  
Seran potencials beneficiaris de la Fundació la societat valenciana en general. La Fundació atorgarà democràticament i amb criteris d'imparcialitat, objectivitat i no discriminació els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'estos, d'acord amb les bases, normes i regles que establisca a l'efecte.
  
Tercer. Per Resolució de data 3 de juny de 2003, de la secretària general de la Conselleria de Justícia i Administracions Públiques, es va inscriure en el Registre de Fundacions de la Comunitat Valenciana, la Fundació General de la Universitat d'Alacant, Fundació de la Comunitat Valenciana, i es va classificar de caràcter educatiu, cultural, científic, social, esportiu, sanitari i de cooperació al desenvolupament, de defensa del medi ambient, i de foment de la investigació. El seu domicili radicarà a Sant Vicent del Raspeig, al campus de la Universitat d'Alacant.
  
La Fundació té per objecte cooperar al compliment dels fins propis de la Universitat d'Alacant, i contribuir per a això a la millora de les seues prestacions de transmissió de saberes, d'investigació i formació humana integral; i més en particular, l'adjudicació de beques d'estudis, la creació de premis d'índole cultural i professional; la dotació de material científic; la realització de programes efectius d'assistència social a la comunitat universitària, i la celebració de seminaris, jornades, cursos conferències i altres accions pròpies de matèria universitària.
  
Seran potencials beneficiaris els col·lectius de persones que formen la Comunitat Universitària o que a través dels òrgans de govern de la Universitat d'Alacant es proposen.
  
Quart. Per Resolució de data 6 de juny de 2003, de la secretària general de la Conselleria de Justícia i Administracions Públiques, es va acordar inscriure, en el Registre de Fundacions de la Comunitat Valenciana, la Fundació Renal Tomás de Osma de la Comunitat Valenciana, i classificar-la de caràcter sanitari, d'investigació científica i promoció del voluntariat. El seu domicili radicarà a València, c/ Xelva 7-9è, baixos.
  
La Fundació té per objecte fomentar la investigació per a prevenció i curació de les malalties renals, atendre i donar assistència mèdica, clínica i humana les persones amb afeccions renals, i contribuir, en la mesura que es puga, a assegurar i millorar el tractament de la seua malaltia i a facilitar les condicions que els permeten portar una vida normal, col·laborar en la formació de professionals i promoure el voluntariat.
  
Així mateix, en compliment del seu objecte la Fundació podrà desenvolupar, per si sola o en col·laboració amb tercers, programes de cooperació nacional, internacional i d'ajuda a països en vies de desenvolupament, amb fins assistencials o formatius, i en general amb qualsevol altre fi relacionat amb l'objecte de la Fundació.
  
La Fundació es proposa desenvolupar les seues activitats de forma prioritària a la Comunitat Autònoma de València, sense perjuí de la seua participació en programes d'àmbit estatal o internacional.
  
El desenvolupament dels fins de la Fundació s'efectuarà a través d'alguna de les següents formes d'actuació:
  
a) Col·laborar, en la mesura de les seues possibilitats, a la viabilitat dels programes de l'Associació per a la Lluita contra les Malalties del Ronyó, Alcer Turia, entitat fundacional, per mitjà de programes anuals de col·laboració.
  
b) Fomentar la investigació científica per a la prevenció i curació de les malalties del ronyó per mitjà de la realització de les activitats que en el seu moment determine el Patronat i, preferiblement, col·laborar amb l'Institut Reina Sofia d'Investigació Nefrològica i convocar premis i beques d'estudi i investigació que portaran el nom de ?Tomás de Osma?.
  
c) Gestionar programes propis, per mitjà de la tinença i gestió de centres d'hemodiàlisi, i basar-se en els seus recursos humans i materials, en les subvencions i donacions tant d'entitats públiques com privades, o de qualsevol particular, i inclús de possibles acords o convenis de tota classe amb organismes privats o públics estatals o locals, i amb associacions, agrupacions o fundacions de qualsevol classe.
  
d) Concedir ajudes econòmiques, tècniques o d'un altre tipus, a programes aliens.
  
e) Col·laborar amb altres institucions, o participar en el desenvolupament de les activitats d'altres entitats que realitzen activitats coincidents amb les de la mateixa Fundació, o complementàries d'esta.